หุ้นดาวโจนส์ปิดบวก 55.76 จุด
ดัชนีดาวโจนส์ตลาดหุ้นนิวยอร์กปิดบวก55.76 จุดที่ 14,606.11 จุด รับบีโอเจผ่อนคลายการเงิน
5 เม.ย. 2556

ดัชนีดาวโจนส์ตลาดหุ้นนิวยอร์กปิดบวก55.76 จุดที่ 14,606.11 จุด รับบีโอเจผ่อนคลายการเงิน
ดัชนีเฉลี่ยอุตสาหกรรมดาวโจนส์ดีดตัวขึ้น 55.76 จุด หรือ 0.38% ปิดที่ 14,606.11 จุด ดัชนี S&amp;P 500 เพิ่มขึ้น 6.29 จุด หรือ 0.40% ปิดที่ 1,559.98 จุด และดัชนี Nasdaq เพิ่มขึ้น 6.38 จุด หรือ 0.20% ปิดที่ 3,224.98 จุด
ตลาดหุ้นนิวยอร์กดีดตัวขึ้นขานรับข่าวที่ว่า บีโอเจมีมติผ่อนคลายนโยบายการเงินต่อไป ในการประชุมวันนี้ ซึ่งเป็นการประชุมครั้งแรกภายใต้การนำของนายฮารุฮิโกะ คูโรดะ ผู้ว่าการบีโอเจคนใหม่ โดยบีโอเจจะยังคงเดินหน้าผ่อนคลายนโยบายการเงินแบบเชิงรุก จนกว่าจะบรรลุเป้าหมายเงินเฟ้อที่ระดับ 2% เพื่อจัดการกับปัญหาเงินฝืด
ทั้งนี้ คณะกรรมการบีโอเจมีมติว่าจะซื้อพันธบัตรรัฐบาลทุกประเภท รวมถึงพันธบัตรอายุ 40 ปี พร้อมกับขยายโครงการซื้อพันธบัตรรัฐบาลที่มีอายุการไถ่ถอนในปัจจุบันไม่ถึง 3 ปี เป็น 7 ปี นอกจากนี้ บีโอเจจะซื้อกองทุน ETF วงเงิน 1 ล้านล้านเยนต่อปี และซื้อกองทุน REIT วงเงิน 3 หมื่นล้านเยนต่อปี พร้อมกับจะระงับ "หลักการธนบัตร (banknote principle)" ซึ่งเคยห้ามไม่ให้บีโอเจถือครองพันธบัตรรัฐบาลมากกว่ามูลค่าของธนบัตรที่หมุนเวียนในระบบ
อย่างไรก็ตาม ตลาดปรับตัวขึ้นในกรอบที่จำกัดเนื่องจากนักลงทุนวิตกกังวลเกี่ยวกับแนวโน้มตลาดแรงงานของสหรัฐ หลังจากกระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานในรอบสัปดาห์ที่สิ้นสุดวันที่ 30 มี.ค.พุ่งขึ้น 28,000 ราย แตะระดับ 385,000 ราย ตรงข้ามกับที่นักวิเคราะห์คาดว่าจะลดลงแตะระดับ 350,000 ราย สะท้อนให้เห็นว่า ตลาดแรงงานของสหรัฐยังคงซบเซา